I N F O R M Á C I A
o priebehu a výsledkoch zahraničnej pracovnej cesty podpredsedu vlády SR pre legislatívu Ľubomíra Fogaša v Českej republike 6. a 7. decembra 2001

	Podpredseda vlády SR pre legislatívu Ľubomír Fogaš na základe uznesenia vlády SR č. 1129 zo dňa 28. novembra 2001 uskutočnil v dňoch 6. a 7. decembra 2001 zahraničnú pracovnú cestu do Českej republiky.
Účel cesty:	pravidelná návšteva podpredsedu vlády SR pre legislatívu v Českej republike na pozvanie podpredsedu vlády ČR pre legislatívu
Delegácia SR:	podpredseda vlády SR pre legislatívu Ľ. Fogaš
	veľvyslanec SR v Prahe L. Ballek
riaditeľ Kancelárie podpredsedu vlády SR 
pre legislatívu M. Vetrák
generálna riaditeľka SIAP ÚV SR M. Krošláková, 
generálny riaditeľ SVL ÚV SR Š. Grman, 
poradkyňa podpredsedu vlády SR pre masmediálnu komunikáciu E. Sisková
II. tajomníčka ZÚ SR v Prahe I. Gallová
Program:
6. 12. 2001	stretnutie s primátorom Brna a predsedníčkou najvyššieho súdu ČR, stretnutie s ombudsmanom ČR a recepcia v rezidencii veľvyslanca SR v ČR
7. 12. 2001	pracovné stretnutia s predsedom vlády ČR, ministrom vnútra ČR, podpredsedom vlády ČR pre legislatívu a ministrom spravodlivosti ČR, tlačová konferencia			
1. 	rokovanie s predsedom vlády ČR
2. 	rokovanie s ministrom vnútra ČR
3. 	rokovanie s podpredsedom vlády ČR
4. 	rokovanie s ministrom spravodlivosti ČR

Obsah rokovaní:
1. rokovanie s primátorom mesta Brno
	V prvý deň návštevy sa podpredseda vlády SR pre legislatívu stretol s primátorom mesta Brno P. Duchoňom. Primátor informoval delegáciu o súčasnom stave mesta, o spôsoboch, ako získavajú finančné prostriedky a ako s nimi nakladajú.
	Primátor taktiež prezentoval svoje skúsenosti s reformou verejnej správy a s jej dopadmi na miestnu štátnu správu a samosprávu. Vyzdvihol skutočnosť, že mesto prosperuje a výhľadovo sa pripravujú zaujímavé projekty v oblasti bytovej výstavby. 
Na pracovnom obede s primátorom sa zúčastnila aj predsedníčka Najvyššieho súdu ČR JUDr. E. Wagnerová. Diskusia sa zamerala predovšetkým na fungovanie právneho systému s dôrazom na aplikáciu práva. Partneri zároveň prezentovali svoje predstavy a skúsenosti s reformou správneho súdnictva, pričom sa tiež zaoberali otázkami pripravenosti sudcov na aplikáciu noriem európskeho práva, ako aj ustanovení medzinárodných zmlúv, ktoré majú prednosť pred zákonom.

2. rokovanie s predsedom vlády ČR
	Obsahom rokovania s predsedom vlády ČR boli viaceré všeobecno-politické otázky. Premiér ČR ocenil spoluprácu na úrovni podpredsedov vlád pre legislatívu, výsledkom ktorej je výrazný pokrok oboch krajín v integračných procesoch. Diskusia v otázke režimu na spoločnej hranici ukázala, že predmetom ďalších rokovaní na úrovni ministrov vnútra môžu byť problémy v boji proti organizovanému nelegálnemu prechodu hraníc (organizovaný zločin) a problematika občanov tretích krajín. Zavedenie vízovej povinnosti pre občanov Slovenskej republiky a Českej republiky neprichádza do úvahy.

3. rokovanie s ministrom vnútra ČR
	Obsahom rokovania s ministrom vnútra ČR boli skúsenosti a hodnotenie fungovania vyšších územnosprávnych celkov vrátane procesu prenosu kompetencií. Obe strany sa zaviazali vytvárať predpoklady pre aktívnu regionálnu spoluprácu.
	V súvislosti s reformou verejnej správy v ČR minister vnútra ČR varoval slovenského partnera pred rýchlou decentralizáciou. Uviedol, že je potrebné dať samospráve dôveru, ale zároveň dať vláde možnosť a prostriedky kontroly vynakladaných prostriedkov zo štátneho rozpočtu. Oddelený model považuje za lepší, ale aj finančne nákladnejší. Na žiadosť partnera minister vnútra ČR informoval o vládnom návrhu zákona o správnom poriadku, ktorý prešiel prvým čítaním v Poslaneckej snemovni Parlamentu ČR a predpokladá sa, že by mal nadobudnúť účinnosť spolu so zákonom o správnom súdnictve k 1. 1. 2003.
	Podpredseda vlády SR v krátkosti informoval o stave a zámeroch slovenskej strane pri uskutočňovaní reformy verejnej správy, možného dofinancovania krajov, ako aj o pripravovanej reforme správneho poriadku a o stave legislatívnych prác v otázke správneho súdnictva.
	K problematike terorizmu minister vnútra ČR uviedol, že najhoršou stránkou opatrení proti terorizmu je v ČR financovanie. Upozornil tiež na prípravu Národného plánu boja proti terorizmu, ktorý by mal byť v januári 2002 predložený na rokovanie vlády ČR.

4. rokovanie s podpredsedom vlády ČR pre legislatívu
	Obsahom rokovania s podpredsedom vlády ČR pre legislatívu boli: stav legislatívy po troch rokoch spolupráce, aproximácia práva, reforma súdnictva, reforma verejnej správy a otázky boja proti terorizmu.
	S ohľadom na proces aproximácie práva ČR podpredseda vlády ČR uviedol, že tento proces, aj vzhľadom na blížiace sa voľby nebude v tomto volebnom období ešte dokončený. Evidentné to bude najmä v oblasti daní a oblasti zdravotníctva a starostlivosti o zdravie. Podpredseda vlády SR informoval svojho partnera o návrhu zákona o vydávaní aproximačných nariadení, ktorý by mal vláde SR umožniť plnenie aproximačných záväzkov vlády SR aj v predvolebnom období.
	Súčasne konštatoval, že ešte v tomto roku sa predpokladá prijatie všetkých zákonov, ktorých prijatie predurčila novela Ústavy SR. Podpredseda vlády ČR prevzal tiež čerstvo prijatý zákon o verejnom ochrancovi práv.
	K otázke reformy súdnictva podpredseda vlády ČR uviedol, že v najbližšom čase bude táto reforma ukončená. Pokiaľ ide o reformu správneho súdnictva, poukázal na vládou schválený zákon o správnom súdnictve. Česká republika zvolila model, podľa ktorého bude síce zriadený Najvyšší správny súd ČR, ale na úrovni krajov budú fungovať správne senáty v rámci všeobecných súdov. Bude zavedený dvojinštančný systém s tzv. plnou jurisdikciou, čo umožní súdom preskúmavať rozhodnutia správnych orgánov tak po stránke právnej, ako aj skutkovej. Obaja partneri sa zhodli na obdobnej právnej úprave, pokiaľ ide o procesnú stránku, organizačne však bude v Slovenskej republike zrejme zvolený iný model (správne súdnictvo v rámci všeobecných súdov).
	Pokiaľ ide o reformu verejnej správy, podpredseda vlády ČR konštatoval, že v súčasnosti sa nachádza v prvej etape. Súčasne za  neúspech vlády ČR označil nevyriešenie dôchodkovej reformy.
	Za jednu z významných zmien v oblasti legislatívy Českej republiky boli označené zmeny,  v dôsledku ktorých daňová služba a colná služba bude spojená do jednej zložky s osobitnými právomocami, čo umožní intenzívnejší postih v tejto oblasti.
	K problematike terorizmu uviedol podpredseda vlády ČR Národný program boja proti terorizmu, ktorý už bol spomínaný vyššie.

5. rokovanie s ministrom spravodlivosti ČR
	Obsahom rokovania s ministrom spravodlivosti ČR bola reforma správneho súdnictva a legislatívne zmeny prijaté v poslednom období spadajúce do kompetencie Ministerstva spravodlivosti ČR.
	K otázke reformy správneho súdnictva minister spravodlivosti ČR uviedol, že Koncepcia reformy správneho súdnictva a na ňu nadväzujúci návrh zákona o správnom súdnictve, ktorý bol prijatý v prvom čítaní v Poslaneckej snemovni Parlamentu ČR zriaďuje Najvyšší správny súd ČR predpokladaný Ústavou ČR a zároveň ponecháva správne súdnictvo na nižších stupňoch v kompetencii všeobecných súdov. Podpredseda vlády SR pre legislatívu uviedol, že na Slovensku nie je v súčasnosti tendencia zriadiť najvyšší správny súd. Pokiaľ ide o obsahové otázky, zámery oboch strán sú zhodné. Bude zavedené dvojinštančné konanie s možnosťou preskúmavať rozhodnutia správnych orgánov tak po stránke právnej, ako aj po stránke skutkovej.
	Minister spravodlivosti ČR sa v krátkosti dotkol tiež zákona o súdoch a sudcoch, ktorý bol schválený v parlamente. V rámci zákona sa podarilo poslancom presadiť zriaďovania pobočiek krajských súdov vo všetkých sídlach krajov. Zároveň svojho partnera informoval tiež o návrhu zákona o konkurze a vyrovnaní (úpadku), na základe ktorého by mala byť v právnom poriadku vytvorená signálna sústava, ktorá ekonomickú poruchu podnikateľa bude signalizovať a tiež vytvorí rekonštrukčné a revitalizačné mechanizmy a mechanizmus na riešenie incidenčných sporov.

6. mediálne zabezpečenie pracovnej cesty
	V prestávke medzi rokovaniami sa uskutočnila tlačová konferencia, kde obaja hlavní partneri – podpredseda vlády ČR pre legislatívu Pavel Rychetský a podprededa vlády SR pre legislatívu Ľubomír Fogaš informovali prítomných novinárov a hostí o záveroch vyplývajúcich zo spoločného rokovania. Obaja zhodne konštatovali, že počas výkonu ich funkcie členov vlády zodpovedných za legislatívu došlo k výraznému pokroku v prijímaní legislatívy, a to aj s dôrazom na aproximáciu práva.
	V prvý deň pracovnej návštevy sa v rezidencii veľvyslanca SR v Prahe konal spoločenský večer, v priebehu ktorého sa podpredseda vlády SR pre legislatívu Ľubomír Fogaš stretol s novinármi z tlačových a elektronických médií, ktorým poskytol rozhovor. Nosnými témami boli stretnutie podpredsedov vlády ČR a SR v Prahe, stanovisko k prijatému zákonu o verejnom ochrancovi práv a stanovisko k pripravovanému materiálu o zriadení Generálneho sekretariátu pre zahraničných Slovákov.

Záver
	Všetky stretnutia boli vedené vo veľmi otvorenej a priateľskej atmosfére, boli odborne vyvážené a obsahovo bohaté, pričom bol zdôrazňovaný záujem na obojstrannej úzkej spolupráci obidvoch štátov z hľadiska výmeny skúseností v oblasti legislatívy a aproximácie práva (k tomu významne napomáha tiež medzivládna Dohoda o spolupráci v oblasti legislatívy a harmonizácie právnych poriadkov s právom Európskych spoločenstiev. 
	Návštevu podpredsedu vlády SR pre legislatívu v ČR zaznamenali prakticky všetky médiá. Delegácie sa dohodli na výmene viacerých právnych dokumentov. Medzi tieto dokumenty patrí návrh opatrení na boj proti terorizmu (podpredsedovi vlády ČR pre legislatívu a ministrovi vnútra ČR) a koncepcia dôchodkovej reformy (podpredsedovi vlády ČR pre legislatívu), ktorú poskytne slovenská strana českej strane a naopak návrh zákona o správnom konaní (správny poriadok), návrhu zákona o správnom súdnictve a návrhu zákona o „úpadku“ (konkurze a vyrovnaní), ktoré sľúbila poskytnúť slovenskej strane česká strana.